khistorydata/jeongjo-sjw-relations huggingface dataset:
정조 9년
輔德鄭述祚疏曰。伏以。臣本以螻蟻之微生。又添犬馬之賤齒。投閑置散。乃分之宜。陳力就列。實無其望。而秪緣恩深河海。義重山岳。黽勉蹲冒。居然周歲于玆矣。今則疾病轉痼。筋力殆盡。竊自悲生逢聖明之世。而莫效涓埃之報。迹添荐雷之肆。而未遂侍講之願。歸死溝壑。目必不瞑。臣竊稽春坊古事。或有獻銘而用替盤盂之警。或有進箴而以代諫鼓之鳴。亦有編進一書。以備書筵之覽。雖其言。有可用不可用。而要皆出於願忠之意也。顧臣少而才疎。不合時用。老而學退。實無見得。而惟此愛君一念。根於秉彝。消鑠不得。遂乃不揆僭妄。擬追故事。以爲一分報效之圖。始敢裒輯古來格言。嘉謨之關涉於輔儲者。分章立言。撮要成書。其一曰。定國本。蓋以儲嗣之托。爲宗社神人之主。實爲有國之所重故也。其二曰。養德性。以其知思方生。蒙養正急。薰陶成就。貴及其時故也。其三曰。貽燕謨。誠以聖上之耳提面命。旣盡身敎之方。則體驗心得。自有觀感之故也。其四曰。敦孝悌。亦以孝爲百行之源。修齊治平之謨。皆自孝悌中推出。尤當致力故也。其五曰。擇賓僚。以其★丞保傳之任。必待端方正直之人。而又必斥遠諂侫。以審其愼簡之道故也。其六曰。謹敎導。亦以睿學成就。專在敎導之方。又在於見正事聞正言故也。其七曰。勉學問。以其博學審問。愼思明辨。實造道之極工。而不奪於物累之私故也。其八曰。戒怠逸。誠以崇高之位。易致怠心之萌。安樂之地。或忽檢飭之戒。必貴乎所其無逸。圖惟厥終故也。摠而名之曰睿學輯要。第臣見識孤陋。撰次失序。而若其所輯之言。則一字一句。莫非古人之訓而時務之急也。就其中。或有不得不辨明者。輒忘其僭越之罪。而略附腐淺之見。仰惟聖學高明。凡係訓儲之道。靡不用極。邸下天姿岐嶷。固無待提撕之力。而然而學古則其乃有獲。開卷則輒有所益。豈可以其人而廢其書哉。書旣成。臣將此欲進。則實有猥越之懼。欲止則還切抑鬱之私。趦趄踧踖。蓋亦有月。適當虹流之節。擬效金鑑之義。輒敢褁以紅袱。謹此奉進。以塵淸燕之覽。葵藿之性。雖自效傾陽之誠。而螢之微。實無補於大明之輝。伏地隕越。惶恐俟罪。仍伏念我東宮邸下沖齡。今已四歲矣。伏想睿質之天成。德性之日新。必將倍屣於昨年今日矣。臣謹閱先朝寶鑑。殿下昔在三歲沖齡。嬉戱之時。作與宮官講讀之狀。正類孔聖陳爼豆設禮容之事。而又於四歲時。侍先朝側。已誦身體髪膚受之父母之文。又大書二字。邸下今日。卽殿下之當日。則應對進退之節。誦書遊藝之道。亦應如殿下之當日。而宮官一未覿溫文之儀。外臣寂不聞起居之候。臣固知開講尙遠。則無所事於引接。所愼惟憂。則宜在於調護。而第伏想日夜之所遊處。非宦侍則阿姆也。左右之所見聞。非側媚則鄙屑也。十寒無憂。一曝無路。其在輔翼之道。豈不太疎略耶。臣伏聞向在輔養廳之始設也。猶許一月再覲。而今於陞儲之後。將及周年。久未承候。如臣愚魯。雖有十輩。固不足有無。藉令忠厚有德之賢。端方多聞之士。布列於師傅賓客僚屬之任。亦無以薰陶而涵養矣。臣於直中。偶閱先正臣宋浚吉文集。時當我肅宗大王沖齡在儲之時。以輔養之疎闊爲慮。乃以先正臣趙光祖經筵陳啓及先正臣李彦迪進修八規。謄徹睿覽。以備施行。其中數段語。有正與今日事相類者。趙光祖之言曰。元子開春則五歲也。以常免例之。則僅解言語之時。而氣質卓爾。無乃大聖之姿乎。大臣或進見。徒爲禮敬。須擇宰相中有賢德者。使之親近薰灸。以成德性。隱然之中。所益甚大。李彦迪所陳。亦皆推演先哲王敎儲之法。辭旨懇篤。誠意溢潑。至今曠世之下。有足以感動。夫以宋浚吉邃學博識。豈無別般論說。可以有資於輔導者。而乃以兩先正所陳奏者。看作第一義。至以爲萬世法程無疑也者。豈不以先賢深謨遠慮。有不待他求而足者耶。臣聞尊卑之際。常主嚴截。故間阻則易。親密則難。是以欲成天下之務。先通天下之志。所以泰之彖曰。天地交而萬物通也。上下交而其志同也。此言上下之志。交相感通。然後能成和泰之福。此固帝王致治之大本。而至於儲君蒙養之道。尤有急焉。方其思慮未固。趨向未定。耳目之所視聽。而心志定焉。居養之所稔習。而模範存焉。古人有言曰。蓬生麻中。不扶而直。白在沙泥。不染而黑。可見其不知不覺之中。自有浸漬漸濡之理故耳。今人同居之久。不能不親熟。親熟之久。不能不愛好。夫旣親熟而愛好。則情志之流通。自在其中矣。今我邸下沖齡。異於講筵進接之時。必須簡其體貌。便其動止。使情意流通。聞見慣熟。則自然習與智俱長。化與心俱成矣。或曰體貌之簡。無或近於非禮乎。臣對曰。否。勢不行也。人之幼也。不能無遊衍。亦不能無嬉笑。與其與宦寺遊行。曷若與士大夫遊衍。與其與阿姆嬉笑。曷若與士大夫嬉笑哉。且法筵危坐。不設惰容。雖年壯而强學者。患其難行。今以沖幼之年。而衣必大袍。坐必長跪。此豈可論哉。所謂禮勝則離。正道此等處也。小小儀節。固不可暇及也。顧今新涼已生。天時正好。或間五日間十日。許令賓僚。迭相入對。起居言動之際。周旋而輔翼之。嬉笑遊衍之時。左右而涵養之。又或以童蒙須知。童蒙先習。數三句或十餘字。可以易曉者。敷陳而開釋之。自然默而心識。藹然感悟。則其爲他日進修之本。豈少補之哉。差過時月。風高日冽。殿宇疎冷。則又無進接之路。古人所謂莫謂有來日。莫謂有來年者。豈非可念者耶。臣之至今遲回。未忍便訣者。擬待開講之初。挾冊登筵。仰聽弘亮之音。俯殫喠𠹍之誠。則卽日歸死。實無所恨。耿耿一念。炳然如丹。而病旣纏繞。勢難遲待。臣之情事。其亦慼矣。臣無任悚蹙屛營之至。省疏具悉。予在儲闈也。爾以多年宮僚。資益不些。昨秋新設之後。復授爾宮銜。予所記念之意。爾當知之。東宮生日在明。爾疏際到。爾之誠意。予實嘉尙。附陳睿學輯要。尤合初學先讀。不可無弁卷之文。序則方欲親撰。待書下付之芸閣。與原書活印。以爲開筵時進講之地。尾陳宮僚召接事。敬考故事。肅廟朝胄筵。始行於寶齡五歲時。卽乙巳九月初九日也。予亦欲遵用聖祖故事。差待稍長。始令課工。而歲甲之重回。適在此時。事可謂奇異。三明日爾等。以聖祖乙巳進講孝經。行召對。爾則今日入對。可也。
정조 9년
乙巳九月初六日辰時。上御誠正閣。同副承旨入侍時。同副承旨金夢華。記事官金孝建。記注官承膺祚金健修。以次進伏訖。上曰。右副承旨與監印郞廳入侍。賤臣出來傳命。右副承旨洪仁浩。監印郞廳申大年進伏。上曰。大典通編。盡爲粧黃否。大年曰。今日似爲畢役矣。上曰。進上當爲幾件乎。大年曰。進上。件百二十卷。頒賜件爲百卷矣。上曰。何當進上乎。大年曰。當擇日進上矣。命仁浩。書刑曹草記批旨訖。命出。諸臣以次退出。
정조 9년
行都承旨金尙集坐。左承旨金宇鎭坐。右承旨趙興鎭坐。左副承旨李祖承坐直。右副承旨洪仁浩坐。同副承旨金夢華坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
大殿王大妃殿惠慶宮中宮殿。政院玉堂口傳問安。答曰。知道。
정조 9년
傳于金尙集曰。承旨閣臣玉堂春桂坊入侍。
정조 9년
傳于金宇鎭曰。再明日九日製。以大輪次設行。捧券後。春塘臺當親臨科次。大臣以下。率呈券儒生。來待帳殿。坼榜依年前例爲之事。分付成均館。
정조 9년
傳于金宇鎭曰。再明日九日製。通方外事分付。
정조 9년
傳于趙興鎭曰。再明日大輪次有命。大司成牌招察任。
정조 9년
趙興鎭。以武一所試官意啓曰。本所今日平明開場。自天字。鳥銃試取之意。敢啓。傳曰。知道。
정조 9년
趙興鎭。以武一所試官意啓曰。今日本所騎芻應射擧子九十三人內。二中五人。一中十人。入格爲十五人。而仍自天字。鳥銃四貫革始試。日暮姑停之意。敢啓。傳曰。知道。
정조 9년
金夢華。以武一所試官意啓曰。今日本所鳥銃應放擧子自天字至黃字半字九十三人內。邊三中一人。貫邊中一人。邊二中七人。貫一中一人。邊一中十三人。合爲二十三人。而仍試騎槍。無一人入格。故今方計畫之意。敢啓。傳曰。知道。
정조 9년
趙興鎭。以武二所試官意啓曰。臣所今日平明開場。自天字。片箭仍爲試取之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字。片箭試取。入格一人。未及試取九十七人。日暮姑停之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字至玄字半字片箭應射一百十三人內。昨日一矢入格一人。今日一矢入格二人。合爲三人矣。片箭今已畢試。騎芻鱗次試取之意。敢啓。傳曰。知道。
정조 9년
趙興鎭。以武二所試官意啓曰。臣所今日自天字至玄字半字騎芻應射一百十三人內。三中入格三人。二中入格三人。一中入格十九人。合爲二十五人矣。騎芻今已畢試。鳥銃鱗次試放之意。敢啓。傳曰。知道。
정조 9년
趙興鎭。以武二所試官意啓曰。臣所今日鐵箭應射擧子自天字至玄字半字一百十七人內。具三矢入格八十八人。二矢入格二十二人。一矢入格三人。合爲一百十三人矣。鐵箭今已畢試。片箭鱗次試取之意。敢啓。傳曰。知道。
정조 9년
金夢華。以武二所試官意啓曰。臣所今日自天字至玄字半字鳥銃試放一百十三人內。貫一中邊一中入格一人。貫一中入格二人。邊一中入格十一人。合爲十四人矣。鳥銃今已畢放。騎槍鱗次試取之意。敢啓。傳曰。知道。
정조 9년
乙巳九月初七日辰時。上御誠正閣。諸承旨閣臣玉堂春桂坊入侍時。行都承旨金尙集。右承旨趙興鎭。左副承旨李祖承。右副承旨洪仁浩。同副承旨金夢華。記事官金孝建。假注書朴蓍壽。記注官金健修。記事官金鳳顯。原任提學李徽之李福源黃景源。提學吳載純。檢校直提學鄭民始。原任直提學徐浩修徐有防。直提學朴祐源。原任直閣金宇鎭。檢校直閣徐鼎修。原任直閣徐龍輔金載瓚。檢校直閣鄭東浚。檢校待敎尹行任。校理成種仁。修撰李鼎運。副修撰李顯靖。輔德鄭述祚。弼善趙弘鎭。兼弼善趙濟魯。文學兪漢敬。兼文學李泰永。司書李書九。兼司書申耆。說書李鼎德。翊衛尹昌濂李弘之。司禦沈定鎭金履信。翊贊李晩秀洪大榮。衛率尹光濩洪彦燮。副率尹光柱李克永。侍直徐弘輔金鍒。洗馬李敬魯鄭述仁。以次進伏訖。徽之等進前曰。日吉辰良。天氣甚好。聖體。若何。上曰。一樣矣。福源曰。今日卽東宮誕辰。一國臣民。莫不欣忭。而尺衣漸長。宗社之慶。曷有其極。上曰。昨日輔德入對時。顧瞻如常。周旋有節。可謂異常矣。福源曰。雖私家夙成之兒。四歲夙悟。未聞有如此神異矣。上命宣饌。少頃。仍命退。諸臣以次退出。
정조 9년
乙巳九月初七日酉時。上御重熙堂。坐直承旨入侍時。左副承旨李祖承。假注書朴蓍壽。記事官金鳳顯尹行任。以次進伏訖。上命提調入侍。賤臣承命出。與徐有隣偕入進伏。上命在闕閣臣入侍。徐鼎修徐龍輔鄭東浚。承命進伏。上曰。九日製尙未設行耶。有隣曰。姑未設行矣。上命祖承。讀諸公事。仍命退。諸臣以次退出。
정조 9년
行都承旨金尙集坐。左承旨趙興鎭坐直。右承旨李祖承坐。左副承旨洪仁浩坐。右副承旨柳焵坐。同副承旨金夢華坐直。注書金孝建仕一員未差。假注書朴蓍壽仕直。事變假注書尹悌東仕。
정조 9년
傳于金夢華曰。軍士房承旨入侍。
정조 9년
以來十一日。輪對取稟。傳于金尙集曰。爲之。
정조 9년
以兵曹侍衛節目。傳于李祖承曰。銅龍門入直軍。勿爲除出。其代以御營廳出番軍二哨使用。
정조 9년
金尙集。以吏批言啓曰。新除授平山府使李喆運戶奴呈狀內。奴矣上典。與前府使鄭景曾。有親査應避之嫌。斯速入啓遞改云。守令之交代相避。載在法典。則不可仍置。依例改差。何如。傳曰。允。今日政擇差。可也。
정조 9년
有政。吏批。判書趙時俊。參判沈豐之進。參議未差。行都承旨金尙集進。以金宇鎭爲吏曹參議。姜爲修撰。吳大益爲戶曹參判。趙尙鎭爲大司成。李命植洪良浩爲知春秋。鄭宇淳洪秀輔爲同春秋。金魯鎭爲同成均。鄭民始爲軍器提調。李太亨爲西學敎授。廉隅人爲和陵參奉。東學訓導單文極孝。監察高廷憲尹守翼仍任事。承傳。故別提金德普贈執義。學生金德弘贈持平。
정조 9년
兵批。判書鄭民始。參判李度默。參議李夔病。參知李祖源入直進。右承旨李祖承進。副司直單沈有鎭李秉模趙鼎鎭。
정조 9년
傳于李祖承曰。御製校準之役。尙未就緖。詞訟劇任。自多相妨。刑曹判書徐浩修許遞。前望單子入之。
정조 9년
刑曹判書前望單子入之。李命植落點。
정조 9년
傳于李祖承曰。知春秋李命植。學敎授申耆趙濟魯。俱以本職或兼職入參。春秋及敎授之任竝許遞。前望單子入之。
정조 9년
知春秋前望單子入之。徐浩修落點。
정조 9년
學敎授前望單子入之。東學敎授李東稷。中學敎授鄭萬始落點。
정조 9년
傳于李祖承曰。新除授學敎授。牌招察任。
정조 9년
傳于李祖承曰。新除授學敎授中罷散人。竝敍用。
정조 9년
兵曹口傳政事。副司果單鄭萬始。
정조 9년
傳于金夢華曰。李錫夏本職許遞。
정조 9년
李祖承啓曰。今此對讀官中南學敎授李錫夏。時無職名。令該曹口傳付軍職。何如。傳曰。允。
정조 9년
以承旨有闕政事取稟。傳于洪仁浩曰。前望單子入之。
정조 9년
承旨前望單子入之。柳焵落點。
정조 9년
傳于金夢華曰。新除授承旨。牌招察任。
정조 9년
傳于金夢華曰。兵曹參議前望單子入之。
정조 9년
金夢華。以司僕寺一二提調意啓曰。明日殿座時。本寺正當爲進輿差備。而正姜。今日政移拜修撰矣。其代令該曹口傳差出。以爲差備之地。何如。傳曰。允。
정조 9년
吏曹口傳政事。以沈興永爲司僕正。
정조 9년
金尙集。以吏曹言啓曰。楊州幼學尹述李珀等。限內不爲現身。戶口亦不來呈。竝只置之。何如。傳曰。允。
정조 9년
金夢華。以禮曹言啓曰。因公山幼學鄭始亨等上言。傳曰。實跡問於前伯。論理草記事判下。而詳問於前道臣申大升沈豐之處後稟處事。覆啓蒙允矣。故學生金命基孝行實蹟。詳問於前道臣。則申大升。以爲。臣待罪錦營時。道內多士。以金命基孝行。呈單來籲。而事在久遠。遽難憑信。故更欲博採公議。詳探實蹟後擧實狀聞計矣。未及採探。因卽遞歸。今此上言內辭緣又如此。臣於是。別無他見可以仰對云。沈豐之。以爲。臣待罪湖藩時。道內士民。以孝烈旌褒事。呈文來請者。極其夥然。而臣未採探。有難憑信。俱未得狀聞矣。今此金命基孝行。亦有多士呈單。故臣不過一例題辭。且未採得實跡。則鄭始亨等上言中臣欲爲登啓。而經遞未果云者。未免爽實。臣於此。別無可以摭實仰對云矣。觀此上言。則蓋金命基。有至孝篤行。生纔二歲。慈母見背。而事繼母盡誠。人稱孝童。年僅十一歲而遭母喪。哀痛諸節。無異成人。及至葬日其父慮其生病。留置墓直家。自營葬處。相距爲五里許。達夜號哭。不告傍守。獨尋葬處。當其父病。禱天斫指。以延旬日之命。及其添劇之時。又斷次指。更延三日。而竟至不救。則殯斂葬祭。一遵家禮。晨夕拜墓。未嘗一廢。而纔闋三喪。便卽身死。若其居家敦睦之義。在鄕敬謹之行。推此可知。則今此多士旌褒之請。雖出於公議。而前道臣。俱以未及採探爲言。則莫重恩典。恐不可以遽然仰請。更令時道臣。枚擧事實。博採公議。論理狀聞後稟處。何如。傳曰。允。
정조 9년
李祖承。以禮曹言啓曰。觀此全羅道幼學金相樞等上言。則爲其忠宣公文益漸書院請額事。令該曹稟處矣。蓋文益漸。卽麗季人也。以左正言。奉使入元。元以恭愍昏暴。將欲廢立。則爭不奉詔。遂竄劍南。而矢死不貳。三載始還中朝。潛取木綿。敎人織組。其利於民如此。當麗運之將迄。謝病不仕。敎訓生徒。明正學斥異端。洪武中。倭寇衝斥。而時持母服。朝晡哭擗。無異平日。賊不能害。立石書之以孝子里。及其歿後。恭靖大王。念其衣民大功。追封江城君。贈諡忠宣。增置祠田。肅廟朝。因儒生請額疏。下批曰。士氣不振。尙未延額。孤負聖朝之厚恩。不勝嗟惜之至。仍命禮曹稟處。而仍循未擧。英宗朝。致祭于所享之院。而筵臣金有慶撰祭文。至若先正臣金宏弼曺植金安國。俱有撰述。先正臣成渾。相臣安瑭。創立孝子里碑閣。先正臣文純公李滉作碑記。先正臣文正公宋時烈爲之跋。此皆斑斑可考於諸先正文集者也。其書院。在於長興之月川。而忠宣公子孫。昨年春上言請額。則該曹格以干恩。而我聖明。特命道臣。修葺院宇。雖未蒙宣額之恩。遐土弊院。倍增光色。一方士女。莫不歌詠聖德云者。可見列聖朝崇報之典。諸先正尊慕之義。而今此恩額二字之請。特出於多士之公議。非比尋常院宇之請額。則在朝家追奬之道。事當依所請許施。而事係重大。如非出於特許。則非臣曹所可擅便。上裁。何如。傳曰。特爲許施。遣官致祭。可也。
정조 9년
洪仁浩。以訓鍊都監言啓曰。本局哨官李光俊。身病甚重。勢難察任。改差。何如。傳曰。允。
정조 9년
金夢華。以訓鍊都監言啓曰。今九月初九日春塘臺親臨大輪次試取時。依兵曹節目。弘化門軍一百名。廣智營軍五十名。各留十名。餘皆除出。把摠金景濂。哨官鄭光述柳殷鉉率領。排立作門。金虎門軍八十名。又爲除出。崇智門通化門月覲門及春塘臺下。各二十名定將校率領排立。而竝待標信擧行。北營入直軍三十名。除標信除出。將官率領。集春門把守。雜人一切嚴禁。而事畢後。還爲入直之意。敢啓。傳曰。知道。
정조 9년
趙興鎭。以禁衛營言啓曰。明日親臨春塘臺大輪次試取時。依兵曹啓下節目。出番鄕軍二哨。千摠柳春馪。把摠申思益。哨官元仁謙黃道旭率領。設布帳外排立作門。而事畢後。待標信罷出之意。敢啓。傳曰。知道。
정조 9년
金夢華。以御營廳言啓曰。今九月初九日春塘臺親臨大輪次試取時。依兵曹節目。出番鄕軍二哨及東營入直鄕軍六十一名。集春營入直鄕軍五十名。新營入直鄕軍一哨內。各留十名。領軍千摠鄭忠達。把摠李長煜。入直哨官陳澤文韓命祥。出番哨官李夏芳洪采疇領率。設布帳外排立。而東營集春營入直將官軍兵。則待標信擧行。事畢後還入直間。東營哨官金夏曾。集春營哨官崔佑梁代直之意。敢啓。傳曰。知道。
정조 9년
金夢華。以義禁府言啓曰。明日春塘臺親臨九日製時。本府都事皆爲赴擧。武都事一員本府入直。而當直入直都事。公事回公都事。靑陽門禁亂都事。月覲門禁亂都事。集春門禁亂都事。無以推移。假都事五員。令該曹各別擇差。以爲分排之地。何如。傳曰。允。
정조 9년
金夢華。以義禁府言啓曰。明日九日製時。本府都事皆爲赴擧。武都事一員本府入直。而當直入直都事。公事回公都事及成均館禁亂都事。無以推移。假都事三員。令該曹口傳差出。以爲分排之地。何如。傳曰。允。
정조 9년
金夢華。以義禁府言啓曰。平山府使鄭景曾。令該府拿來。嚴問口招事。傳旨啓下矣。鄭景曾。時在任所云。依例發遣府書吏。交代後拿來。何如。傳曰。允。
정조 9년
金夢華。以刑曹言啓曰。因本曹草記。當此疏放之日。何必許久滯囚。李聖彬遠地定配。李重澤亦爲定配。重爀放送事。命下矣。依傳敎。李重澤全羅道海南縣。定配所卽爲押送。李重爀亦卽放送。而至於李聖彬。則私施周牢。侵虐小民。在渠罪惡。猶屬薄物細故。渠苟有一分秉彝之心。則萬古所無凶逆之家。豈忍互相買賣。亦豈忍與凶逆支屬。十餘日爛熳同處乎。人理之滅絶。腸肚之叵測。節節痛惋。加刑得情。快施當律。在所不已。有不可遽然發配。成命之下。無以奉行。不勝惶恐之意。敢啓。傳曰。依前下敎擧行。
정조 9년
吏曹啓目粘。典醫監直長鄭斗齊上言內辭緣勿施。何如。判付內。前此加資。若因推恩。則今無可論。而否則合有商量之道。更爲詳考草記可也爲良如敎。又啓目粘。幼學趙暎等上言內辭緣。勿施。何如。判付啓。依回啓施行爲旀。趙景瓚段。卽開國元勳之後裔。不可士庶論。況未準年限。不過二年。特爲加資爲良如敎。
정조 9년
漢城府啓目粘。觀此幼學崔應台等上言。則其中手犯人等。竝嚴刑定配。亦令刻期掘移。以示朝家紀元功正民習之政。何如。判付啓。大抵山地訟辨。甲乙兩混。一邊之說。不足的信。至於此事段。彼此之强弱判異。決知爲所訴之非妄是如乎。元勳墳墓。事體。何如。況旀貞烈公崔潤德豐功偉烈。不待窺金匱石室之藏。婦嬬亦皆知之。今因子孫之無勢。不得守護封域。使土豪作此駭悖之擧。犯葬之不足。至有拔墓碣碎墓道之擧。朝家旣聞之後。歸之久遠。勳臣墳墓。若不嚴加處決。是豈念舊之意。嚴飭道臣如前除良。俾卽親執詳査。所謂昌原土豪是在金哥河哥張哥等。爲先各別嚴刑。作俑諸節。一一推覈狀聞爲旀。貞烈公兩代墳墓段。令地方官。躬親修冶。仆碎碑碣。亦爲豎立。當掘人塜。星火掘移後。使之牒報。以爲轉聞之地事。措辭行會爲良如敎。
정조 9년
領府事金尙喆箚曰。伏以。祗謁仙寢。聖慕克伸。日辰良吉。鑾蹕穩旋。明日召對。聖祖之故事同符。靑邸之講筵初開。此何等曠古之盛擧。慶溢宗祊。歡均朝野。仍念臣月前宮筵。獲瞻天顔。半載逖違之餘。少伸結轖之誠。志願滿足。死亦何憾。第臣致政宿懇。終未蒙允矣。竊覸聖意。簪履之舊。不忍遽棄。太倉之廩。姑使惠養。臣雖昏耋。豈不仰認。而臣之今番病狀。有非一時無妄之類。十朔沈淹。尙不離牀笫。甚至於日昨路左祗迎。离宮誕辰問安。一未得爲趨參伸誠之計。伏枕耿結。生不如死。噫。復起爲人。此生已矣。一切世念。灰燼都冷。而諸司提擧。猶且覊縻。其中御營譯院。酬應浩繁。尤非臣病癈不事事者所可虛帶也審矣。旣無管攝之望。徒積癏曠之罪。私心惶恧。縱末自恤。國體苟簡。誠非細故。顧臣從前祈懇。寔緣年已至也。殿下之尙靳兪音。蓋謂病不痼也。而今則疾病又痼。不啻年至之大防而已。以聖上日月之明。不思體諒之道乎。玆敢力疾構箚。冒控崇聽。伏乞聖慈。特垂矜憐。先解臣御營譯院提擧之任。曲遂至願。不勝顒祝。答曰。省箚具悉卿懇。月前宮筵。見卿榮衛。快復常度。爲卿奉喜。所辭兼帶提擧之任不允。卿其安心勿辭。益加調護。更登宮筵。仍傳曰。此批答。遣史官傳諭于領府事。
정조 9년
乙巳九月初八日辰時。上御重熙堂。左副承旨入侍時。左副承旨李祖承。假注書朴蓍壽。記事官金鳳顯尹行任。稟事閣臣徐龍輔鄭東浚。以次進伏訖。上命書傳敎曰。明日大輪次。兼寓志喜。政府以下率儒生。春塘臺設場當親臨。以此分付。古例多有可據。近年節製。或大輪次。以兩題分取京鄕。明日亦當以表取京賦取鄕各一人。依例賜第。其餘給分以下。當優數試取。預令成均館。知委坊曲。又命書傳敎曰。未肅拜大司成。春秋館堂上中。未肅拜在外及以本職應參試官人竝許遞。政官牌招開政。與同成均未差之。代以在京無故人差出。學敎授。亦是應參人。如有在外未肅拜人。亦爲許遞。一體差出。亞卿中戶曹參判懸病云。亦爲許遞。又命書傳敎曰。明日對讀官閣臣入直玉堂。春坊騎郞。例爲啓下。而今番則諸春坊。皆以對讀官啓下。抄啓諸文臣。一體啓下。又命書傳敎曰。明日儒生入門。必當數多。靑陽門月覲門集春門此三門分入事分付。亦令知委諸生處。仍命退。諸臣以次退出。
정조 9년
乙巳九月初八日酉時。上御重熙堂。軍士房承旨入侍時。右承旨趙興鎭。假注書朴蓍壽。記事官金鳳顯尹行任。以次進伏訖。上命書傳敎曰。知春秋洪良浩。以同罪未敍人。不得進參云。前參議洪文泳。蕩滌敍用。同春秋鄭宇淳。擧案懸病云。許遞。前望單子入之。上命新除授兵曹參議牌招察任。出榻敎仍命退。承史以次退出。
정조 9년
行都承旨金尙集坐。左承旨趙興鎭坐。右承旨李祖承坐。左副承旨洪仁浩坐。右副承旨柳焵坐直。同副承旨李泰永坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
同春秋前望單子入之。李致中落點。
정조 9년
李祖承啓曰。知春秋徐浩修。時無職名。令該曹口傳付軍職。何如。傳曰。允。
정조 9년
兵曹口傳政事。副司直單徐浩修。
정조 9년
以中學敎授鄭萬始。東學敎授李東稷牌不進。罷職傳旨。傳于李祖承曰。只推。更爲牌招。
정조 9년
李祖承啓曰。新除授東學敎授李東稷。時無職名。令該曹口傳付軍職。何如。傳曰。允。
정조 9년
兵曹口傳政事。副司果單李東稷。
정조 9년
承旨前望單子入之。李泰永落點。
정조 9년
傳于李泰永曰。承旨房仍。
정조 9년
趙興鎭。以司僕寺一二提調意啓曰。今日殿座時。本寺正。當爲進輿差備。而新除授正沈興永在外。今姑改差。其代令該曹口傳差出。以爲差備之地。何如。傳曰。允。
정조 9년
吏曹口傳政事。以兪彦脩爲司僕正。
정조 9년
兩司前望單子入之。司諫兪彦脩。掌令吳著。獻納呂萬永。正言金復元落點。
정조 9년
有政。吏批。判書趙時俊進。參判沈豐之病。參議金宇鎭進。同副承旨李泰永進。以鄭尙淳爲判敦寧。趙鼎鎭爲輔德。尹羽烈爲說書。鄭萬始爲兼文學。鄭德恒爲書題。輔德鄭述祚今加嘉善。中官李團宜今加嘉善。兼文學李泰永。司禦沈定鎭。以上。今加通政加資事。承傳。
정조 9년
再政。以兪漢敬爲司僕正。相禮金東稷。今加通政加資事。承傳。
정조 9년
兵批。判書鄭民始進。參判李度默。參議李夔病。參知李祖源入直進。右副承旨柳焵進。以鄭述祚爲副摠管。沈定鎭爲僉知。金夢華爲曹司衛將。張成漢爲五衛將。鄭弘淵爲司禦。金樂水爲彌助浦僉使。副司直單鄭述祚李泰永。副司果單李鼎德。
정조 9년
左副承旨洪仁浩疏曰。伏以。臣父秀輔。昨日政。除授同知春秋館事矣。臣所帶春秋館修撰之銜。揆以公私。自在當遞。敢陳短章。仰瀆崇嚴。伏乞亟許照例遞改。以安私分。千萬幸甚。省疏具悉。疏辭下該曹稟處。
정조 9년
乙巳九月初九日寅時。上御春塘臺。親臨大輪次九日製入侍時。行都承旨金尙集。左承旨趙興鎭。右承旨李祖承。左副承旨洪仁浩。右副承旨柳焵。同副承旨金夢華。記事官金孝建。假注書朴蓍壽。記注官金健修。記事官金鳳顯。試官左議政洪樂性。左參贊尹東暹。右參贊徐有慶。大提學吳載純。知春秋徐浩修洪良浩。弘文提學徐有隣。藝文提學趙㻐。同春秋洪秀輔李致中。二直提學朴祐源。吏曹判書趙時俊。吏曹參議金宇鎭。戶曹參判吳大益。戶曹參議金履禧。禮曹判書金履素。禮曹參判金思穆。禮曹參議洪明浩。兵曹判書鄭民始。兵曹參議李祖源。刑曹判書李命植。刑曹參判尹蓍東。刑曹參議柳誼。工曹判書金華鎭。工曹參判李鎭恒。工曹參議兪漢寧。同成均金魯鎭。大司成趙尙鎭。檢校直閣徐鼎修鄭東浚。檢校待敎尹行任。校理成種仁。修撰李鼎運。西學敎授李太亨。南學敎授李錫夏。抄啓文臣鄭東觀韓致應李亨達洪義浩。兵曹佐郞柳文養。以次侍立訖。上命儒生入門。使之催促。樂性等行四拜禮訖。進前曰。涼意微生。聖體。若何。上曰。一樣矣。上曰。卿之病勢。近日則果已差勝否。樂性曰。近幸差減。而病根尙未快祛矣。仍奏曰。今日東宮。初開講筵。而適符先朝開講之時。事非偶然。一國臣民之慶忭。曷有其極。而宗社之慶。莫大於是矣。上曰。果如卿言。而日前適考故事。今年月日。卽肅廟初講孝經之年月日也。事甚希異。故命行召對於今日矣。樂性曰。師傅相見禮。亦於今日同行。未知如何。上曰。好矣。懸題後。卿則先詣春坊。可也。仍命文衡進前。載純進伏。命書書題。書訖。命懸題。上命政官牌招開政。同副承旨許遞。前望單子入之。待下批牌招。竝出榻敎上命書傳敎曰。藝文提學。職務相妨。許遞。又命書榻敎曰。在外臺諫許遞。前望單子入之。又命書榻敎曰。摠管中時帶試官人許遞。今日政差出。上入小次。命左承旨右承旨。先詣賓陽門。左承旨趙興鎭。右承旨李祖承。承命進去。上詣涵仁亭。命召對入侍。世子傅輔養官賓客春桂坊同爲入侍。世子傅洪樂性。輔養官李福源金熤。左副賓客鄭民始。輔德鄭述祚。兼輔德徐龍輔。弼善趙弘鎭。兼弼善趙濟魯。文學兪漢敬。兼文學李泰永。司書李書九。兼司書申耆。說書李鼎德。兼說書尹行任。檢校直閣徐鼎修鄭東浚。翊衛尹昌濂李弘之。司禦沈定鎭金履僖。翊贊洪大榮。衛率尹光濩。副率尹光柱李克永。洗馬鄭述仁。以次進伏。行召對禮訖。上命書傳敎曰。今日卽肅廟朝初開講筵之舊甲也。東宮亦於此日。始行胄筵。此果何等奇喜慶幸。講筵時入侍春坊中上番輔德鄭述祚。自在予春邸。多有勸導之功。而今又登筵。事極稀貴。況因其日前上疏。有今日開講之擧。尤庸嘉尙。特爲加資。下番說書李鼎德陞六。兼弼善趙濟魯。兼說書尹行任。亦以入直兼官登筵。各半熟馬一疋賜給。桂坊司禦沈定鎭。予之在儲時所資益。多賴此人。此筵特命入參。蓋欲酬勞。賞典豈可與輔德異同。亦爲加資。相見禮之行於今日。又適符合于聖祖故事。豈可無別般識喜之擧。禮貌官兼文學李泰永。卽丙申以前宮僚中冣是久次。今日適又贊當。亦爲加資。陪從宮官兼輔德徐龍輔。弼善趙弘鎭。司書李書九。兼司書申耆。各兒馬一疋賜給。其中文學兪漢敬。亦是丙申以前。以桂坊出入胄筵者。右職調用。桂坊翊衛尹昌濂李弘之。司禦金履信。翊贊洪大榮。衛率尹光濩。副率尹光柱李克永。洗馬鄭述仁。各上弦弓一張賜給。相禮金東稷。準職除授。掌議金載遂陞敍。引儀崔慶鎭慶明運。相當職調用。引儀安宗孝。上弦弓一張賜給。入侍閣臣承史以下諸臣。竝依書啓。判下賞典。捧傳旨春桂坊吏隷。令該曹。米布從優題給。待令閣院吏隷。亦爲施賞。通禮院事知書員陳興基。帖加成給。其餘書員。依判下施賞。陪衛令兵曹書啓。今日講冊。以予初受講時冊子得納。以此進講。冊色吏書題除授加資及陞品。皆令今日政下批。又命書傳敎曰。挾侍中官梁大宜。熟馬一疋面給。李團宜加資。其餘本宮長番中官。各上弦弓一張賜給。出入番中官。各不粧弓一張賜給。司鑰崔昌福李德鳳。各不粧弓一張賜給。陪衛別監排設房下隷。令該曹。米布從厚題給。仍命退。諸臣以次退。還詣春塘臺。上還御春塘臺陞御座。仍命書傳敎曰。今番賞典中金東稷。已爲準職云。特爲加資。又命書傳敎曰。今日講筵時。兩輔養官入參。不可無識喜之擧。判府事李福源。判府事金熤。各大鹿皮一令賜給。民始曰。僉知沈載鎭。曹司五衛將李漢一。五衛將康命吉。俱以身病。呈狀乞遞。倂改差。何如。上曰。依爲之。出擧條上分命諸試官。就考試券。考訖。上命書傳敎曰。九日製大輪次。表居首幼學尹永僖直赴殿試。之次幼學李羲甲直赴會試。之次幼學南惠寬李溶。生員尹光顔李仁默。幼學李光延。進士洪樂安。幼學趙雲繪李舒。進士李明復各給二分。次上幼學李好明洪樂玄李承圭李文載各賜紙三卷。賦居首幼學權泓直赴殿試。之次幼學申浣直赴會試。之次生員金鎰。進士黃勉會李英圭。生員南象一。進士李濟先。幼學閔榮元李志泰金處洪李載完各給二分。次上幼學吳載源禹夏永。進士尹永儀。幼學李基亨各賜紙三卷。仍命退。諸臣以次退出。
정조 9년
行都承旨金尙集坐。左承旨李祖承坐。右承旨徐龍輔未肅拜。左副承旨洪仁浩坐直。右副承旨柳焵坐直。同副承旨李泰永坐。注書金孝建仕一員未差。假注書朴蓍壽仕直。事變假注書尹羽烈仕。
정조 9년
金尙集啓曰。卽者兼司書申耆。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 9년
李泰永啓曰。合辭方張之時。兩司無詣臺之員。事甚未安。除在外未署經牌招未下外。司諫兪彦脩。掌令吳著。竝卽牌招。何如。傳曰。允。
정조 9년
金尙集啓曰。左承旨趙興鎭。今日不爲仕進。卽爲牌招。何如。傳曰。許遞。前望單子入之。
정조 9년
以輪對官望單子。傳于柳焵曰。後日次爲之。
정조 9년
以洪忠監司狀啓。西原縣監金履基罷黜事。傳于柳焵曰。政官待明朝牌招。開政差出。
정조 9년
以黃海監司狀啓。平山府儒生聚會布諭一款。待新府使赴任擧行事。傳于柳焵曰。該府使。明日辭朝下送。依備局關辭擧行。萬一鄕戰不息。復有登徹之事。該府使。當與犯者同律論。以此先爲嚴飭。
정조 9년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而親臨九日製相値。不得爲之之意。敢啓。傳曰。知道。
정조 9년
李泰永啓曰。本院兼司書申耆入直矣。以其親病。陳疏徑出。下番闕直。事甚未安。司書李書九。卽爲牌招入直。而新除授說書尹羽烈。時在京畿仁川地。斯速乘馹上來事下諭。何如。傳曰。允。在外人許遞。前望單子入之。
정조 9년
說書前望單子入之。李敬五落點。
정조 9년
柳焵。以弘文館言啓曰。新除授副修撰孟至大。時在洪忠道溫陽地。經筵入番事緊。請斯速乘馹上來事下諭。傳曰。依啓。
정조 9년
金尙集。以吏曹言啓曰。因鄭斗齊上言。覆奏判付前此加資。若因推恩。則今無可論。而否則合有商量之道。更爲詳考草記可也事。命下矣。在前推恩之時。無論實職與遞兒之職。受祿之類。每因特敎竝爲加資。而至於年滿八旬。陳籲陞秩者。如非法典中曾經東西班實職之類。則不得許施。自是臣曹已例。今者鄭瑞羽。雖借直長之銜。而名不載於兩銓政案。則不過爲遞兒之影職。前此防啓。蓋有由矣。置之。何如。傳曰。允。
정조 9년
柳焵。以戶曹言啓曰。卽伏見刑曹草記。則豐德居金召史擊錚原情內。以爲舅家田畓十結九十八負九束。崇禎丙子四月。入陳於坡州舊長陵火巢內。而同時入陳李健燮之田土。則去癸未年。故相臣徐志修判度支時。錢木參半決給。且以代土出給。寡獨之民。終未推尋。乞令決給云。而百年前田土推尋。係是法外。原情勿施事據批旨內。故相之出給。或有商量而然乎。原情移送該曹。使之決處可也事。命下矣。舊長陵火巢內民田入陳。在於崇禎丙子。旣經兵燹。歲又過百。文獻無徵。則丙子因山之時代土與給價。末由憑考。設令其時。雖不給代。今已年久。事亦無稽。固不可偏信其訴。追給其價。而況交河移奉之後。舊陵火巢內陳田之追後給代。尤無可論。刑曹之請以勿施。實合事宜。至若故相臣徐志修爲戶判時。因李健燮之呈狀。本曹入陳田畓中。一結則給價。一結零則又以籍沒田。代土劃給。雖未知有何商量。而第以李健燮其時呈狀內辭緣觀之。則蓋以王子君不遷之位祭位條田畓。入於火巢內。將無以奉祀云云。故爲其事面之與他有異。容或以別般顧念之意。乃有此給價代土之事歟。其間委折。有未可曉。今若援以爲例。不計年代之久遠。不問事理之當否。隨民所訴。曲副其願。則非但有違於事體。亦將大關於後弊。原情內辭緣置之。何如。傳曰。允。
정조 9년
柳焵。以禮曹言啓曰。因全羅道幼學金相樞等。爲其忠宣公文益漸書院請額事上言。臣曹覆啓。傳曰。特爲許施。遣官致祭可也事。命下矣。祭文及額號。令藝文館撰出。何如。傳曰。允。
정조 9년
金尙集啓曰。觀此谷城幼學柳機等上言。則爲其本邑金遇星妻朴氏孝烈請旌褒事。令該曹稟處矣。今此朴氏之事父母舅姑之孝。事夫之誠。昨年秋。因其子德普之上言。行査本道後。該曹覆啓以朴氏之割股剜肉。啖夫療病。可謂烈行。而凡民之傷殘肢體者。不許褒賞。昭載法典。原上言勿施矣。今此多士之更煩天聽。極涉猥越。上言內辭緣。依前勿施。何如。傳曰。允。
정조 9년
金尙集啓曰。觀此淳昌幼學申景護等上言。則爲其同郡故生員薛徽妻趙氏烈行請旌褒事。令該曹稟處矣。趙氏生有至性。一入夫家。動遵禮法。平日謂人曰。夫死下從。夫人之義也。及遭夫喪。一心矢死。決意下從。而節哀忍痛。初終諸具。親榦盡禮。及其成殯之後。絶食累日。親戚固勸。强加粥飮。而俟其守者之少緩。沐浴整席。以遂下從之意。多士之聯訴。繡衣之褒題。至有事雖在於八十年之前。其事實昭載於刊行邑誌。則何以年久爲嫌云。則今此旌褒之請。可見公議之不泯。而旌閭重典。不可遽然許施。令本道道臣。採探實蹟。消詳狀聞後稟處。何如。傳曰。允。
정조 9년
金尙集。以禮曹言啓曰。觀此金海幼學朱道昌等上言。則爲其朴義周夫妻孝行請褒揚事。令該曹稟處矣。蓋朴義周。卽朱道成收養子。而有室之後。事親之誠。終始不怠。其妻鄭氏之孝養其舅姑。至誠事之。其父以宿痾濱死。而鄭氏號泣祈天。百方療治。又發疽瘇。義周夫妻。迭相吮之。快得回甦。及其父喪。廬墓三年。悲毁骨立。其母以九十篤老之人痼疾沈綿。義周夫妻。亦爲祝天願代。負以如廁。抱以就溲。殫盡其誠。其他魚躍氷竅。供母病差。宛若年少人云者。可見義周夫妻誠孝之篤至。在朝家激勸遐俗之道。姑令施以給復之典。恐合事宜。而係干恩典。不敢擅便。上裁。何如。傳曰。依草記施行。可也。
정조 9년
金尙集。以禮曹言啓曰。觀此南原幼學蘇錫祚等上言。則爲其故孝子李漢相孝行請旌褒事。令該曹稟處矣。蓋李漢相爲親誠孝。出於天賦。父病而救以指血。母病而祈以身代。竟以其母下從於其父之小祥。痛自毁瘠。自劃從死於其父初朞之日。至使聞知者。莫不掩泣曰李孝子亡矣。且如荒峽蚩俗不識倫彝之中。乃能以小學三綱行實等書。口授諺釋。從以薰染。以致一村男女之爲父母斷指者。至於六七人。其推孝移俗之功。實有成效。故一鄕稱之。名其居曰孝子洞。行旅頌之。名其路曰孝子峙云者。可見其實行之表著。公議之僉同。則在朝家樹風敎之道。施特旌閭之典。俾聳遐俗。固無不可。而莫重恩典。不可遽爾仰請。令本道道臣。更採公議。詳審實蹟。論理狀聞後稟處。何如。傳曰。允。
정조 9년
金尙集。以禮曹言啓曰。觀此宜寧幼學韓德俊等上言。則爲其本縣盧女之誠孝請旌褒事。令該曹稟處矣。蓋盧女。卽故孝子金雅海六代孫公必妻也。性行淑美。能盡婦道。公必素有奇疾。晝夜禱天。願以身代。竟至不救。血泣三年。啜粥終制。侍養老姑。極盡滋味。奉先祀竭其誠。待宗族盡其道。其他親戚鄰里貧窮周急之義。乙丙壬午之歉。捐穀而活一面之飢。又於丙戌水災。替納民夫雇馬錢。當其窮春。割賣田土。代納本里之田稅。以鄕曲一愚迷之女。有此可稱之事。則本邑民人之請。雖出於敦俗褒美之意。而至於旌褒之請。事涉猥屑。有難輕議。上言內辭緣置之。何如。傳曰。允。
정조 9년
金尙集。以禮曹言啓曰。觀此平山幼學金漢鳳等上言。則爲其故士人金玧孝行請旌褒事。令該曹稟處矣。今此金玧之侍疾嘗糞。斷指回甦。與其山雉之自至庭畔。酒賈之不計賣價。可見其誠孝之篤。而旣出於多士公議。則雖異於子孫之私籲。至於旌復間重典。不可以一張上言而遽許。令本道道臣。取考前後文蹟。更爲博採公議。狀聞後稟處。何如。傳曰。允。
정조 9년
金尙集。以禮曹言啓曰。觀此鐵山幼學鄭允恭上言。則其祖母林氏。有爲夫烈死事。去庚子春。本道臣鄭尙淳。採其實蹟狀聞。而陽德人閔亨三。義州人白恒一及祖母林氏。俱以孝烈。同登于一狀聞中。而惟彼兩人。已蒙旌贈之典。而其祖母。尙未蒙旌閭之典。依例旌閭事。令該曹稟處矣。取考本曹謄錄。則去己亥年。果爲分等抄啓。而入於置之中。則今無可論。而旣登於道臣抄啓而獨爲見漏。其在子孫之心。似不無向隅之歎。姑施給復之典。恐非汰濫。而事係恩典。不敢擅便。上裁。何如。傳曰。依草記施行。可也。
정조 9년
金尙集。以禮曹言啓曰。觀此慶州幼學李潤德等上言。則爲其同鄕故學生金惟一行義請贈職事。令該曹稟處矣。蓋金惟一。居家應接。一遵小學。國恤時三年行素。親喪師服。盡誠執禮。所著文稿。多有理治。故故判書臣趙明鼎。前大提學臣黃景源。俱爲稱道。所敎門徒中。有三人登科。七人生進。伏聞所敎門徒中及第三人者加資。歿則追贈。載在法典。得蒙貤贈事爲請矣。大典禮典勸奬條。京外儒生受業師職姓名。置簿本曹。儒生中及第三人以上者加階。私敎童蒙有成效者。每都目敍用事。載錄是白置。今此金惟一。訓下之及第三人生進七人。則其在朝家激勸興起之道。宜施嘉奬之典。而惟一旣己身故。與生存有異。貤贈一款。令吏曹。考例稟處。何如。傳曰。允。
정조 9년
金尙集。以禮曹言啓曰。觀此楊州幼學金基萬等上言。則爲其本州李昌己妻權召史烈行請旌褒事。令該曹稟處矣。蓋權召史。以微賤之人。事父母舅姑盡其誠。友其兄弟。其夫昌己。適嬰奇疾。而食飮之節。貧不能自得。逐日賣傭。極力紡績。雖稀貴之物。淋漓相因。其他狗肉之爲效。可知卓異之行矣。及其夫喪。擧哀後無終日哭擗之事。送終斂襲之具。親自剪縫。就木後。任情號慟。數日嘔血。幾乎自劃。其兄慰諭曰。汝夫旣死。只有一塊肉稚子。汝死則此兒難保云。則遂抱兒飮泣曰。兄言大矣。此兒若不保。則何面目。歸見於地下乎。强進粥飮矣。旣葬乃曰。死不能從後。則當極力以具床石。傾産以治。置於墓前。日日省掃。哀號不忍捨去。苟無出天純一之行。則烏可以及於此乎。特施旌褒。不使泯沒事爲言矣。權召史。以委巷微賤之婦。有女行卓異之實。焦心盡力。不恤勞苦事生葬死。一出誠禮。求之有識。蔑以加此。在朝家激勸之道。不可無褒賞之擧。特施給復之典。恐合事宜。而事係恩典。不敢擅便。上裁。何如。傳曰。依草記施行。可也。
정조 9년
柳焵。以奉常寺都提調提調意啓曰。東籍親耕田所種稻太豆皮唐黍四種。今九月晦間。當爲成熟之意。敢啓。傳曰。攝刈。
정조 9년
柳焵。以刑曹言啓曰。因罪人崔光泰妻申召史駕前上言。依願許施事。命下矣。近來隄防不嚴。人心漸溺。身犯逆黨。名編謫案之徒。擧懷僥倖之心。敢生掉脫之計。指使妻孥。冒濫呼籲者。前後接踵而起。義理之晦塞。法綱之墜壞。誠非細憂也。罪人崔光泰之托以家庭之訓。規避懲討之論。甘心護逆。情踪絶悖之狀。多士之所共憤。憲啓之所論列。而島配之典。實是末勘。出陸之恩。又出特旨。則在渠道理。固當仰祝國恩。俯訟前罪。感泣縮伏之不暇。而敢使其妻。肆然煩瀆者。已萬萬兇頑。而至於金天欽蒙放一款。則臣曹之防啓。尙可覆考。事實全然相左。而粧撰爲說。尤爲痛駭。上言內辭緣勿施。崔召史罪狀。自臣曹照法勘處。有不可已。成命之下。不得奉行。不勝惶恐之意。敢啓。傳曰。依前下敎擧行。
정조 9년
柳焵。以刑曹言啓曰。罪人金天欽不得擧行事草記批旨內。豈以量處。爲批在未收殺中乎。今番下敎。此亦量處者。依前下敎擧行事。命下矣。蓋天欽。規避大論。罪關護逆。今若因其縱子呼籲。遽議疏釋。則非但有壞於隄防。實啓日後無窮之弊。成命屢下。不得奉行。不勝惶恐之意。敢啓。傳曰。知道。依前下敎擧行。
정조 9년
柳焵。以刑曹言啓曰。因本曹罪人李聖彬不得發配事草記批旨內。依前下敎擧行事。命下矣。成命之下。固當奉行之不暇。而第伏念聖彬之負犯。與尋常罪人。不可比論。恭賊。卽窮天極地。至凶至慘。亘古今所無之逆。而平日相親之說。不但出於諸罪人之招而已。雖以家舍賣買。支屬混處等事見之。其前後交通稠密之狀。狼藉難掩。渠若有一分人理。豈忍爲此乎。刑訊嚴覈之下。或稱素不相親。或稱未聞鞫招云者。尤極兇獰。形跡旣露。情節絶悖。更加各別嚴刑。期於得情。快施當律。斷不可已。屢伏承成命。無以奉行。不勝惶恐之意。敢啓。傳曰。知道。
정조 9년
柳焵。以左邊捕盜廳言啓曰。今八月十五日罪人奴貴男等懲治草記批旨內。右人等不過聽其指使。保放。待結末勘放事。命下矣。刑曹罪人李聖彬等。今已決處。本廳保放罪人奴貴男徐春芳婢德伊夫億伊等。竝勘放之意。敢啓。傳曰。知道。
정조 9년
司諫兪彦脩啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟竝絶島。以嚴隄防。請興陽縣荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。新除授獻納呂萬永。時在京畿廣州地。正言金復元。時在洪忠道木川地。請竝斯速乘馹上來事下諭。答院曰。不允。第十四件事十五件事。亟停勿煩。下諭事依啓。
정조 9년
漢城府啓目粘。鄭守慶上言回啓云云。上裁。何如。判付啓。方物作貢。雖云無弊。在朝家一視之道。爲宮底如干民戶。不念外方營閫之弊。亦甚難處。然卿之覈啓如是。根據必有商量採探者。爲先以此便否。詳問各該道臣處。待報來更爲稟處爲良如敎。
정조 9년
同義禁鄭枋疏曰。伏以。天地之大。無物不遂。日月之明。無幽不燭。如臣賤品。亦蒙大化中甄收。幸際聖會。濫躋卿列。臣非木石。寧不知感。嗚呼。人臣愛君。根於秉彝。而至於賤臣。尤有異焉。臣以喬木之裔。素抱孤葵之忱。性又狷滯。不合時宜。淪落遐鄕。自分棄物。聖度如天。特軫簪履之舊。遠拔草菜之賤。臣之爲人。臣亦自知。至愚至陋。無似無用。況又狗馬之齒。奄迫八耋。非不欲引分自廢。永爲聖世閒氓。而只緣逋慢之是懼。眷顧之難孤。前後趨命。獲覲耿光。此已爲賤分之至榮。更安有餘生之意望。由是之故。退伏鄕廬。復守初分。畢命松楸。朝夕自期。抱此歸報。亦有辭矣。臣之至願。止於斯而已。曾不料聖眷冞隆。恩恤愈摯。前冬之食物。逈出常例。今春之樞銜。遠及遐陬。鄕鄰動色。閤門感訟。臣老病沈淹。趨謝無路。方切惶隕之際。繼又伏承秋初金吾之新命。榮反爲懼。罔知攸措。臣於是。他不暇顧。强策癃殘。章皇登道。寸寸前進。以爲肅命之計。行到古阜郡。不幸衰病乘虛。店疾添作。痛至七度。猶未離祛。形貌換脫。神情昏耗。涔涔爲床褥間一僵屍。以此病狀。實無起身之望。生行死歸。古人所譏。若使强力扶舁。中途溘然。則臣之一身狼狽。固不足恤。而其如忝聖恩辱朝廷何哉。臣反復思量。不得不馱病旋歸。回望雲天。只自戀結。臣之今日情事。吁亦慼矣。臣若獲蒙神助。幸得再生。則稍俟明春日暖之時。庶可以冒萬死涉千里。復得一瞻天顔而歸矣。如或因此而溘先朝露。則含恩於泉臺之下。結草於幽冥之中。臣之滿腔。但有此耳。今於旅邸病伏之中。强自手草。略以文字。使之從縣途。登徹天陛。臨書揮淚。不知所言。伏乞聖慈。天地父母。俯垂矜諒。特遞臣所帶職名。仍治臣昏謬違傲之罪。以肅朝綱。以安微分。千萬幸甚。答曰。省疏具悉。卿其勿辭行公。
정조 9년
兼司書申耆疏曰。伏以。臣之老母。宿疾沈淹之中。忽添感冒。寒熱之往來。氣息之喘急。亦已多日。以此情私。豈或有離側供職之望。而幸逢無前之盛會。不敢言私。只緣僚員之未備。旋復就直矣。及到今曉。又接家信。則諸般症形。有進無退。醫治是急。屢趣歸視。臣於是。精爽飛越。按住不得。忙陳短章。徑出禁扃。伏乞聖慈。俯垂矜諒。亟遞臣所帶之職。仍治臣擅離之罪。以安私分。以肅朝綱焉。答曰。省疏具悉。爾其勿辭。救護母病。
정조 9년
乙巳九月初十日辰時。上御重熙堂。右承旨與兵曹判書入侍時。右承旨李祖承。假注書朴蓍壽。記注官承膺祚金健修。兵曹判書鄭民始。以次進伏訖。上曰。昨日九日製居首人爲誰耶。民始曰。尹昉之族云矣。仍奏曰。臣猥叨銓任。實非臣所可堪承。且騎曹。便同將任。賤臣本心。實不在於此等重任。向日則動駕隔宵。不得已章皇出肅矣。然決非賤臣所可安分者。夙夜惶悶。未知何以則爲好耳。上曰。若一人厭避。則從此人人。勢必皆然。然則銓曹之任。終無所歸處耶。民始曰。此則不然。在他人。豈有圖遞之理乎。上曰。不必然矣。上仍命祖承。判付諸公事。仍命退。諸臣以次退出。
정조 9년
乙巳九月初十日午時。上御重熙堂。右承旨提調入侍時。右承旨李祖承。假注書朴蓍壽。記注官金健修。記事官尹行任。提調徐有隣。以次進伏訖。上命惠慶宮進服香砂君子湯。自今日停止事。出榻敎上命書傳敎曰。十三日眞殿酌獻禮時。時原任大臣都尉。依近例參班。齋宿處所。亦依近例爲之。又命書傳敎曰。再明日大典通編進書處所。以仁政殿爲之。時原任大臣閣臣侍臣參班事分付。事面與寶鑑及御製差間。服色以衮袍磨鍊。又命書傳敎曰。再明日進書行禮後。當詣摛文院齋宿。進書時則侍衛全數磨鍊。齋宿時則別雲劍外。皆以入直磨鍊事分付。上命十二日齋宿時別雲劍。以前月齋宿時別雲劍爲之。出榻敎祖承曰。同罪未敍人。隨卽提稟事。曾有定式矣。前大司憲洪秀輔蔡弘履。前大司諫南玄老。旣已敍用。而前持平崔顯重鄭觀輝。前修撰李殷模。前司諫李思祚。前正言李晴。俱以同罪。或在削職中。或在罷職中。故敢此仰達矣。上曰。一體敍用。可也。出擧條仍命退。諸臣以次退出。
정조 9년
行都承旨金尙集坐。左承旨李祖承坐。右承旨徐龍輔坐直。左副承旨洪仁浩坐。右副承旨柳焵坐。同副承旨李泰永坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
李泰永啓曰。明日次對。兩司長官。當爲進參。大司憲申大升。大司諫權以綱。待開門一體牌招。何如。傳曰。允。
정조 9년
李泰永啓曰。明日進書時。兩司侍臣。當爲進參。除在外未署經外。呈告人員。竝待開門牌招。何如。傳曰。允。
정조 9년
傳于李泰永曰。京畿監司留待。
정조 9년
傳于李泰永曰。右承旨與京畿監司入侍。
정조 9년
金尙集啓曰。吏曹判書趙時俊。參判沈豐之。參議金宇鎭牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 9년
有政。吏批。判書趙時俊進。參判沈豐之。參議金宇鎭牌不進。右承旨徐龍輔進。以許晊爲掌令。閔游爲司成。權之彦爲相禮。李命植爲藝文提學。鄭東觀爲文學。李學源爲西原縣監。兼持平金啓洛減下。
정조 9년
兵批。判書鄭民始。參判李度默。參議李夔病。參知李祖源入直進。同副承旨李泰永進。副護軍單沈載鎭李喆運朴聖泰盧廷良。副司直單趙興鎭金夢華洪文泳李謙煥李壽咸。副司果單宋景煥。
정조 9년
傳于李泰永曰。禮房承旨入侍。
정조 9년
傳于金尙集曰。當該承旨遞差。
정조 9년
李泰永。以訓鍊都監言啓曰。本局哨官李忠佐。身病甚重。勢難察任。改差。何如。傳曰。允。
정조 9년
副摠管鄭述祚疏曰。伏以。臣猥以無似之蹤。濫叨不世之恩。頂踵毛髪。莫非造化。日昨十行恩批。追提侍講之賤勞。而曲示記簪之意。俯燭獻愚之微衷。而至勤登梓之敎。已是曠絶之榮。而至於序文之親撰。書筵之進講。尤是古來人臣之所未得者。臣拜手稽首。有淚被面。不知疎末如臣。何以得此於聖明之世也。惟此太歲重回於乙巳。令節又値於重陽。復行我肅廟朝百年前舊事。离筵初開。仰瞻溫文之儀。書帙肇修。因成講讀之禮。此固天意之不偶然。而人事之有相感者。國家億萬年無疆之休。實基於我邸下一初典學之工。而如臣不肖。幸以書筵舊物。獲覩千載盛事。榮耀至矣。志願畢矣。有何餘望之可言。而忽又有陞擢之命。復授以宿衛之任。三四日之間。異恩優渥。偏及一身。噫。挾冊登筵。乃宮僚之責。則不足以爲功。二品峻秩。卽命德之器。則不可以濫賞。只緣事會之適値。有此晉擢之特恩。臣益不知措躬之所。伊日旣有試所對讀之命。故不敢遽退。雖卽出肅。而反復商量。在賤臣有罔功之愧。在朝家貽濫授之譏。決不可因仍蹲冒。臣奔走勞悴之餘。疾病轉痼。筋力殆盡。實無以供職於環衛之列。玆敢略入文字。仰瀆宸嚴。伏乞亟令收還新資。以重官方。竝與所帶之任。特賜鐫免。以安私分。不勝幸甚。答曰。省疏具悉。卿其勿辭行公。
정조 9년
乙巳九月十一日巳時。上御重熙堂。右承旨與京畿監司入侍時。右承旨徐龍輔。記事官金孝建金鳳顯尹行任。京畿監司徐有防。以次進伏訖。上曰。何時發巡乎。有防曰。十三日欲爲發行矣。上曰。道內農形。何如云耶。有防曰。水災多爲傷穀。而峽野不同云矣。上曰。然則有災政乎。有防曰。年分狀。姑未磨勘。而以水災之故。未免失歉。災政一款。實爲可悶矣。有防曰。向日擊錚人原情。有下臣營者。而其中殺獄文案三度及陽城人伐木推尋事。有今月內査啓之敎。而臣方發巡。且値秋務。姑難擧行。待來月査稟。未知。何如。上曰。唯。命退。諸臣以次退出。
정조 9년
乙巳九月十一日酉時。上御重熙堂。禮房承旨入侍時。右承旨徐龍輔。假注書朴蓍壽。記事官金鳳顯尹行任。以次進伏訖。上命書傳敎曰。明日雖値齋日。而卿旣入闕。諸宰亦皆參班。仍行次對。似甚便好。此意令備郞。往傳於左相。參班外諸宰。以次對來會。又命書傳敎曰。大典通編。文蔭卿宰以上。武臣曾經捕將以上當頒賜。不足爲六十九件。以白紙件卽爲加印事。分付監印廳。又命書傳敎曰。若能着意規飭。豈有門限後改省記之擧。兵曹入直郞廳汰去。不卽來告當該南所衛將汰去。入直堂上推考。以承旨有闕。政事取稟。上命書傳敎曰。政官待明朝牌招開政。仍命退。承史以次退出。
정조 9년
行都承旨金尙集齋宿。左承旨李亨元齋直。右承旨李祖承齋宿。左副承旨徐龍輔齋宿。右副承旨柳焵齋直。同副承旨李泰永齋宿。注書金孝建仕一員未差。假注書朴蓍壽仕直。事變假注書尹羽烈仕。
정조 9년
上詣摛文院。入堂內後。奎章閣政院玉堂藥房口傳問安。答曰。知道。
정조 9년
眞殿酌獻禮罷後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 9년
柳焵啓曰。今日殿座時。別侍衛不可不備。而兵曹判書鄭民始。不爲進參。卽爲牌招。何如。傳曰。允。
정조 9년
柳焵啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
兵曹判書前望單子入之。徐有隣落點。
정조 9년
金尙集。以吏批言啓曰。副司果申大年加資事。命下矣。雖已資窮。未經準職。何以爲之。敢稟。傳曰。勿拘加資。
정조 9년
有政。吏批。判書趙時俊進。參判沈豐之受由。參議金宇鎭進。右副承旨柳焵進。以李亨元爲承旨。判尹鄭昌聖。今加崇政加資事。承傳。奉常正李家煥。副司果申大年。以上。今加通政加資事。承傳。徐有隣爲軍器提調。朴聖泰爲奉常正。訓鍊都監提調單徐有隣。禁衛提調單徐有隣。御營提調單徐有隣。
정조 9년
兵批。判書徐有隣。參判李度默。參議李夔。參知李祖源入直進。右承旨李祖承進。副司直單鄭民始。副司果單李晴。
정조 9년
柳焵。以都摠府言啓曰。今日入直內三廳武兼禁軍及軍兵等。當爲中日習射。而仁政殿親臨。大典通編進書相値。不得爲之之意。敢啓。傳曰。知道。
정조 9년
奉朝賀金致仁箚曰。伏以。臣卽伏見監印廳賞典下者。鞍具馬面給之命。至及於臣。臣惝怳驚愧。置身無所。是書也。始役經年。今纔告訖。而纂輯有諸堂焉。校正有郞僚焉。臣則晩後承命。不過隨其送示。數三看閱而已。若其取舍增刪。悉經裁稟。廁名斯幸。何勞可言。噫。天廐寵錫。實係隆典。重以鞍具。尤屬僭猥。臣以已退之蹤。初旣冒膺。末又濫賞。私心惶赧。轉益靡安。敢將筵席餘懇。仰冀收還成命。言實由中。讓非餙外。惟聖明。俯察焉。答曰。省箚。具悉卿懇。是書就完。實賴卿編摩之力。曷任嘉歎。昔在我先朝甲子續典之成。卿之先卿主其事。逮至今番。卿又踵武。事可謂不偶。錫馬之命。寔循彝典。何庸過辭。卿須安心勿辭。卽爲領受。仍傳曰。此批答。遣史官傳諭于金奉朝賀。
정조 9년
行都承旨金尙集坐。行左承旨李秉模未肅拜。右承旨李亨元坐。左副承旨李祖承坐。右副承旨柳焵坐直。同副承旨李泰永坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
李泰永啓曰。諸道査啓之過限不爲擧行處。該房察推事。曾有下敎矣。洪忠道藍浦金應宗。鎭川朴師晦。沃川吳孟孫。淸安李召史。公山朴永光査啓。七月行關。今過五十日之限。而尙不修啓。誠極未安。該道道臣。推考警責。何如。傳曰。允。
정조 9년
傳于柳焵曰。未下直守令。皆令明日辭朝。
정조 9년
傳于柳焵曰。同副承旨與監印郞廳入侍。
정조 9년
以吏曹參議金宇鎭牌不進。罷職傳旨。傳于金尙集曰。只推。
정조 9년
有政。吏批。判書趙時俊進。參判沈豐之受由。參議金宇鎭牌不進。行都承旨金尙集進。以李秉模爲承旨。李亨達爲兵曹佐郞。南紀雲爲楊口縣監。
정조 9년
兵批。判書徐有隣病。參判李度默入直進。參議李夔。參知李祖源病。右承旨李亨元進。僉知單李周聃。副司直單徐龍輔。
정조 9년
李亨元。以兵曹言啓曰。依下敎。侍衛禁軍及壯勇衛武藝別監內吹等處。設粥以饋之意。敢啓。傳曰。知道。
정조 9년
李亨元。以戶曹言啓曰。上林苑東邊民家相接處墻垣九十八間。西邊班戶二家墻垣六十間。合爲一百五十八間。趁卽修築之意。頃於四月日。具由草記。而批旨內。當夏改築。在所當念。待秋成更爲草記事。命下矣。今則秋事已成。依前草記擧行。何如。傳曰。更待明春解凍後爲之。
정조 9년
李泰永。以禁衛營言啓曰。本營千摠柳鎭琡。身病猝重。勢難察任。改差。何如。傳曰。允。
정조 9년
李祖承。以禁衛營言啓曰。依下敎。本營槍劍軍兼內吹等處。設粥分饋之意。敢啓。傳曰。知道。
정조 9년
李亨元。以御營廳言啓曰。依下敎。本廳兼內吹等處。設粥分饋之意。敢啓。傳曰。知道。
정조 9년
漢城判尹鄭昌聖疏曰。伏以。天休滋至。邦慶無疆。値文祖胄筵之甲。講孝經於震邸。闡列朝關和之典。受通編於前殿。普切延頸之歡。益仰繼志之孝。仍念臣立身雖久。而樗散之材。無足需用。趨命爲恭。而冗漫之任。猶久蔑稱。幸藉聖眷之偏渥。徒致品秩之冥升。每自循省。輒增騂汗。至於文字之監印。殆同工手之應役。縱有微勞。不宜濫賞。況其編摩之功。已成於他人。校正之勞。仰裁於大臣。鋟榟董飭。又是郞僚之力。臣所自效者。不過往來而已。語其功則不及於工匠。較其勞則又最劣於諸堂。而圓玉帶犀。是何等峻資。超級擢秩。是何等重典。而一朝畀之於無踐歷蔑功勞之賤臣。奚但有害於一時綜核之道。抑亦大關於四方聽聞之擧。名器由此而屑越。僥倖繇此而漸多。恐將貽累於藏袴惜纓之治。非細故也。臣之犬馬之齒。雖無望於涓埃圖報。而亦何忍冒古人貪榮之譏。壞聖朝懋實之政哉。傳曰。犧罇靑黃。乃木之災。臣之孤根弱植。本自受風易搖。而今又文之以靑黃。顚仆之災。理所必至。此又私心之所大憂悸也。玆不得不冒陳血懇。冀降還收之命。若夫京兆見任。已過半年之久。向緣印役。未免尸曠。目下病狀。無以奔走。而辭單見阻。求解不得。亦願聖明。俯察難强之勢。特許鐫遞之恩。仍治臣罪。以肅朝綱。不勝萬幸。答曰。省疏具悉。卿其勿辭行公。
정조 9년
乙巳九月十三日丑時。上詣璿源殿。行禮入侍時。行都承旨金尙集。左承旨李祖承。右承旨徐龍輔。右副承旨柳焵。同副承旨李泰永。注書金孝建。假注書朴蓍壽。記注官金健修。記事官金鳳顯。二提學吳載純。檢敎直提學鄭民始。原任直閣金載瓚。檢校直閣徐鼎修徐龍輔鄭東俊。檢校待敎尹行任。以次侍立。上具翼善冠衮龍袍。乘輿出至降輦所。入詣璿源殿行禮訖。仍還內。諸臣以此退出。
정조 9년
乙巳九月十三日午時。上御誠正閣。同副承旨與監印郞廳入侍時。同副承旨李泰永。假注書朴蓍壽。記注官金健修。記事官金鳳顯。監印郞廳李家煥。以次進伏訖。上曰。戶曹別例房郞廳待令。賤臣承命出。與洪元燮偕入進伏。上謂家煥曰。兵學通序文刻出後。有下敎者。來告政院。可也。仍命監印郞先退。上謂元燮曰。協陽門前路階砌頹圮處修改。今至何境耶。元燮曰。今方始役矣。上曰。汝之前後效勞多矣。大典通編一件賜給。而此冊。卽卿宰以上頒賜者也。今特賜汝。汝須知悉此意也。仍命退。上命書傳敎曰。左副承旨許遞。政官牌招開政。又命書傳敎曰。未下直守令。皆令明日辭朝。仍命退。諸臣以次退出。
정조 9년
行都承旨金尙集坐。行左承旨朴祐源未肅拜。右承旨李亨元坐。左副承旨徐鼎修未肅拜。右副承旨柳焵坐直。同副承旨李泰永坐直。注書金孝建仕一員未差。假注書朴蓍壽仕直。事變假注書尹羽烈仕。
정조 9년
李泰永啓曰。卽者司書李書九。以其親病。陳疏徑出。原疏今方捧入矣。所當直捧禁推傳旨。而此與無端徑出有異。推考警責。何如。傳曰。允。
정조 9년
傳于金尙集曰。右副承旨馳詣宗廟景慕宮。奉審摘奸以來。
정조 9년
金尙集啓曰。左承旨李秉模。今日不爲仕進。卽爲牌招。何如。傳曰。允。
정조 9년
以大司諫權以綱。司諫兪彦脩。執義尹長烈。持平李彦祜牌不進罷職傳旨。傳于李泰永曰。只推。
정조 9년
柳焵啓曰。合辭方張之時。兩司無詣臺之員。事甚未安。除在外未署經外。大司憲申大升。卽爲牌招。大司諫權以綱。執義尹長烈。司諫兪彦脩。掌令申禹相。持平李彦祜。旣有只推之命。一體牌招。何如。傳曰。允。
정조 9년
傳于金尙集曰。下直守令留待。監印堂上亦爲留待。
정조 9년
傳于李泰永曰。都承旨與監印堂上下直守令入侍。
정조 9년
以左承旨李秉模牌不進。推考傳旨。傳于金尙集曰。更爲牌招。
정조 9년
以左承旨牌不進傳旨。傳于金尙集曰。前此慰晢。果何等勤摯。又復違牌。大關分義。若此。則此宰臣。將欲自劃乎。一向申飭。徒損國綱。爲先遞差。禁推傳旨捧入。
정조 9년
以大司諫權以綱。司諫兪彦脩。執義尹長烈。掌令申禹相。持平李彦祜牌不進罷職傳旨。傳于柳焵曰。只推。
정조 9년
傳于李泰永曰。承旨前望單子入之。
정조 9년
承旨前望單子入之。朴祐源徐鼎修落點。
정조 9년
李泰永啓曰。卽者典醫監官員來言。今十五日本監雜科時。提調一員。當爲進參。而提調李崇祜謂有身病。提調申大升。方帶臺職。俱不得進參云。提調李崇祜。待明朝牌招。以爲擧行之地。何如。傳曰。允。
정조 9년
以平安監司鄭一祥分等狀啓。傳于李泰永曰。分等旣無尤甚。所請只是防債一事。精細極矣。何必回啓。依狀請施行事。分付。
정조 9년
李泰永。以侍講院言啓曰。本院下番司書李書九入直矣。以其親病。陳疏徑出。下番闕直。事甚未安。兼司書申耆。說書李敬五。竝卽牌招。推移入直。何如。傳曰。允。